इस ट्रेन के सहारे पहली बार हम छत्तीसगढ़ के पहाड़ों को ट्रेन में बैठकर देख रहे थे। जैसे कालका से शिमला जाते हुए हिमाचल प्रदेश को देखते हैं। इस तरह की एक रेल लाइन और है जो बस्तर के वनप्रांतर में चलती है कोट्टाविलासा से जगदलपुर-किरन्दुल रेल लाइन। अरकू घाटी उसी रेल लाइन पर स्थित है। उस लाइन के कई सुरम्य स्थल छत्तीसगढ़ क्षेत्र में आते हैं। यह भी माना जाता है कि दुनिया में ब्रॉडगेज रेल लाइन का सबसे ऊँचा स्थान भी उसी लाइन पर स्थित है ,बशर्ते रेल विकास के इन प्रतिमानों को वहाँ नक्सलाट्स से बचाया जा सके। छत्तीसगढ़ के सबसे सुरम्य अंचल बस्तर का पिछले तीन दशकों से वही हाल है, जो हाल देश में कश्मीर का है। नक्सलियों की आक्रामकता और सरकार की अक्षमता के कारण भय और आतंक के साये में कश्मीर की तरह बस्तर की घाटियाँ भी सिहर उठती हैं।